ฉะกม.ลูกกรธ. เป็นกับดัก
ล้างพรรคการเมือง ครม.ประยุทธ์4เลื่อน,ปชป.-พท.รุมถล่มยับ กรธ.วางกับดักกำจัดพรรค การเมือง องอาจ ติงเขียนกติกาก่อปัญหาใหม่ ลิดรอนเสรีภาพประชาชน วัชระ เหน็บ มีชัย ช่างไม้ตามใบสั่ง สืบทอดอำนาจ คสช.ไม่จบสิ้น ปูดทาสรับใช้อ่อยเก้าอี้ กมธ.-ล็อบบี้ เสียงโหวตนายกฯ สะกิด มาร์ค อย่าพายเรือให้โจรนั่ง ชูศักดิ์ สับ ก.ม.พรรคการเมืองขัด รธน. เพิ่มโทษรุนแรงเกินกว่าเหตุ ด้าน กรธ.ไม่แคร์ใครไม่ร่วมก็ไม่สน สวนนักการเมืองกลัวยาแรงอย่าทำผิด โต้เก็บค่าสมาชิกพรรคกินเบียร์ 3 ขวดร้อยยังจ่ายได้ สปท.-สนช.กล่อมแค่ต้นร่างยังปรับแก้ได้ กมธ.การเมือง สปท.ชงติดดาบ กกต. บุกค้น-จับกุมคดีทุจริตเลือกตั้งไม่ต้องมีหมาย โผ ครม. ประยุทธ์ 4 เจอโรคเลื่อน เกลี่ยเก้าอี้บิ๊กทหารไม่ลงตัว สมคิด ขอนายกฯไม่ต้องผ่าตัดทีม ศก.,ขณะที่กรรมการร่างรัฐธรรมนูญ (กรธ.) พยายามเชิญชวนทุกพรรคการเมืองเข้าร่วมเวทีสัมมนาเพื่อชี้แจงเนื้อหาร่าง พ.ร.บ.ประกอบรัฐธรรมนูญว่าด้วยพรรคการเมือง ในวันที่ 14 ธ.ค. แต่พรรคการเมืองใหญ่มีท่าทีชัดเจนปฏิเสธไม่ส่งคนเข้าร่วม และยังคงวิพากษ์วิจารณ์โจมตีเนื้อหาร่าง พ.ร.บ.ดังกล่าวอย่างต่อเนื่อง,เมื่อวันที่ 12 ธ.ค. นายองอาจ คล้ามไพบูลย์ รองหัวหน้าพรรคประชาธิปัตย์ กล่าวถึงกรณีกรรมการร่างรัฐธรรมนูญ (กรธ.) ระบุว่า การที่ฝ่ายการเมืองวิจารณ์เนื้อหากฎหมายพรรคการเมือง ทำเพื่อประโยชน์ของนักการเมืองและเพื่อตัวเองว่า ยืนยันว่าไม่ใช่ท้วงติงหรือทำเพื่อให้ตัวเองได้ประโยชน์ แต่เพื่อประโยชน์โดยรวม หลายเรื่องที่หัวหน้าพรรคประชาธิปัตย์และสมาชิกพรรคคนอื่นท้วงติง ไม่ได้ติเรือทั้งโกลน เราอยากเห็นกฎหมายพรรคการเมืองมีส่วนทำให้การเมืองไทยเปลี่ยนแปลงไปในทางที่ดีขึ้น โปร่งใส ตรวจสอบได้ ไม่ถูกครอบงำหรือชี้นำโดยกลุ่มทุนหรือนายทุนพรรค เปิดโอกาสให้สมาชิกมีส่วนร่วม แต่ กรธ.เองควรคำนึงถึงสภาพความเป็นจริงของสังคมไทย จึงอยากฝากแนวทางในการร่างกฎหมายพรรคการเมือง 4 ข้อให้ กรธ. คือ 1.คำนึงถึงความเป็นไปได้ในทางปฏิบัติที่ทำให้เป็นจริงได้ 2.ระมัดระวังการสร้างปัญหาใหม่ขึ้นมาแทนปัญหาเก่า 3.ระมัดระวังเรื่องการลิดรอนสิทธิเสรีภาพของประชาชน 4.ส่งเสริมการสร้างพรรคมวลชนเชิงอุดมการณ์ ถ้า กรธ.คิดถึงทั้ง 4 ข้อนี้จะทำให้ร่างกฎหมายพรรคการเมืองสมบูรณ์มากขึ้น,นายองอาจกล่าวอีกว่า ส่วนกรณีที่กำหนดให้จัดตั้งพรรคการเมืองมีข้อจำกัดมากขึ้น และมีเงื่อนไขทางการเงินเพิ่มมากขึ้น อาจมีส่วนทำให้คนที่มีอุดมการณ์ทางการเมืองที่อยากตั้งพรรคทางเลือก เช่น พรรคกรีน พรรคสิ่งแวดล้อม พรรคคุ้มครองผู้บริโภค มีโอกาสตั้งพรรคยากขึ้นเพราะต้องใช้คนเริ่มต้นตั้งพรรค 500 คน ต้องหาสมาชิกให้ได้ 5,000 คน ภายใน 1 ปี และต้องเพิ่มจำนวนสมาชิกให้มีไม่น้อยกว่า 20,000 คน ภายใน 4 ปี ไม่ใช่เรื่องง่าย พรรคประชาธิปัตย์คงไม่มีปัญหาอะไร ถ้ากฎหมายออกมาจริงเราน่าจะปฏิบัติได้ จึงขอฝากให้ กรธ.คำนึงถึงสิทธิเสรีภาพของประชาชนกลุ่มอื่นด้วย เช่น กรณีการตั้งพรรคทางเลือกต่างๆ จึงหวังว่า กรธ.จะรับฟังความคิดเห็นจากภาคส่วนต่างๆ เพื่อปรับแก้ไขกฎหมายพรรคการเมืองให้ได้รับการยอมรับ เพื่อบังคับใช้ต่อไป,นายวัชระ เพชรทอง อดีต ส.ส.พรรคประชาธิปัตย์ กล่าวว่า นายมีชัย ฤชุพันธุ์ ประธาน กรธ.ระบุว่า รัฐธรรมนูญวางกรอบให้ทุกฝ่ายอยู่ในทิศทางที่ถูกต้องชอบด้วยธรรมาภิบาล ไม่มีใครมีอำนาจเบ็ดเสร็จเด็ดขาดนั้น ไม่ตรงต่อข้อเท็จจริง นายมีชัยวางกับดักไว้ด้วยตนเองทั้งสิ้น เขียนให้อำนาจ คสช.มีอำนาจเบ็ดเสร็จ ทั้งการแต่งตั้ง ส.ว.ทั้งหมดและเรื่องอื่นๆ วางกรอบให้ทุกฝ่ายอยู่ในอำนาจของทหาร จะทำให้รัฐธรรมนูญเป็นต้นเหตุของวิกฤติการเมืองในอนาคตอย่างหลีกเลี่ยงไม่ได้ ไม่เป็นผลดีต่อทหารในอนาคต ประชาชนจะมองว่าสืบทอดอำนาจไม่จบไม่สิ้น และอยู่ยาวอีกถึง 8 ปี ที่บางคนบอกว่าการร่างกฎหมายต่างๆต้องไปถาม กรธ. คสช.ไม่เกี่ยว คงลืมไปว่านายมีชัยเป็นสมาชิก คสช.หมายเลข 14 จะบอกว่า คสช.ไม่เกี่ยวไม่ได้ คสช.ต้องการอย่างไรนายมีชัยก็มาออกกฎหมายทั้งสิ้น,นายวัชระกล่าวต่อว่า ส่วนกรณีที่นายมีชัยระบุว่าเขียนกฎหมายพรรคการเมืองออกมาดี จึงถูกต่อต้านนั้น นายมีชัยสำคัญตัวผิดไป เป็นแค่คนเขียนกฎหมายตามใบสั่งให้ผู้มีอำนาจพอใจเท่านั้น เปรียบเสมือนช่างไม้รับคำสั่งทำงานตามใบสั่งเศรษฐีมหาอำนาจเท่านั้น นักการเมืองเขาเป็นนักประชาธิปไตยรู้ว่าเส้นแบ่งระหว่างเผด็จการกับประชาธิปไตยอยู่ตรงไหน และในบทเฉพาะกาลของกฎหมายพรรคการเมืองที่นายมีชัยบัญญัติให้มีการเลือกคณะกรรมการบริหารพรรค (กก.บห.) ชุดใหม่ เพราะทหารสั่งหัวหน้าพรรคประชาธิปัตย์ไม่ได้ ใช่หรือไม่ ข้อเท็จจริงพรรคการเมืองจะเลือกใหม่หรือไม่ แต่ละพรรคเขามีข้อบังคับพรรคกำหนดไว้อยู่แล้ว กรธ.เขียนลงไปเพื่ออะไร,กรณีที่มี สนช.บางคนรับใช้ทหารบางนาย ระบุว่า จะให้พรรคการเมืองส่งตัวแทนเข้าไปนั่งเป็นกรรมาธิการพิจารณากฎหมายฉบับนี้ในสภานิติบัญญัติแห่งชาติ จะบอกนายอภิสิทธิ์ เวชชาชีวะ หัวหน้าพรรคประชาธิปัตย์ว่า อย่าไปพายเรือให้โจรนั่ง นักการเมืองต้องมีศักดิ์ศรี ทระนงองอาจและภูมิใจที่เรามาจากการเลือกตั้งของประชาชน อย่าไปเป็นเครื่องมือออกกฎหมายอย่างนี้ ใครที่ดูถูกนักการเมืองว่าชั่วเลวหมด แล้วยังมีคนมาล็อบบี้บอกขอให้ไปยกมือในสภาฯให้เขาเป็นนายกฯอีกหรือ นักการเมืองต้องมีศักดิ์ศรี หากนักการเมืองชั่วหมด เลวหมดแล้วจะมาขอให้นักการเมืองไป ยกมือสนับสนุนให้เป็นนายกฯได้อย่างไร นายวัชระกล่าว,ด้านนายชูศักดิ์ ศิรินิล หัวหน้าคณะทำงานฝ่ายกฎหมาย พรรคเพื่อไทย กล่าวว่า รัฐธรรมนูญทุกฉบับรวมทั้งฉบับที่ผ่านประชามติกำหนดว่าการจัดตั้งพรรคการเมืองเป็นเสรีภาพของประชาชน แต่ร่างกฎหมายพรรคการเมืองของ กรธ.มีข้อจำกัด ข้อที่ต้องปฏิบัติและข้อห้ามมากมายหลายประการ มีกำหนดบทลงโทษที่รุนแรงเกินสมควรแก่เหตุ การบัญญัติกฎหมายทำนองนี้จึงน่าจะขัดกับบทบัญญัติของรัฐธรรมนูญเรื่องเสรีภาพในการจัดตั้งพรรคการเมืองของประชาชน ดังนั้น จึงมีประเด็นปัญหาว่า กรธ.ต้องการจะร่างกฎหมาย เพื่อส่งเสริมสนับสนุนให้พรรคการเมืองเจริญก้าวหน้าพัฒนาเป็นองค์กรหลักในการเชื่อมประสาน ระหว่างรัฐกับประชาชน หรือจะร่างกฎหมายนี้เพื่อควบคุมกำกับสั่งการลงโทษทำนองเดียวกับการบัญญัติกฎหมายอาญา เพื่อเอาผิดกับประชาชน,นายชูศักดิ์กล่าวด้วยว่า ทั้งนี้การเพิ่มเติมบทบัญญัติว่าด้วยการยุบพรรค ตัดสิทธิหัวหน้าพรรคและกรรมการบริหารพรรคขึ้นมากกว่าเดิม และบางเรื่องเป็นนามธรรม เช่น พรรคการเมืองไม่ควบคุมให้สมาชิกปฏิบัติอยู่ในกรอบของความสงบเรียบร้อยศีลธรรมอันดี หรือกระทำผิดต่อความมั่นคงของรัฐนั้น ตีความได้กว้างขวางและในท้ายที่สุดก็ใช้เป็นเครื่องมือทางการเมืองเพื่อยุบพรรคตามที่ผู้มีอำนาจต้องการ นอกจากนี้ได้เพิ่มโทษหัวหน้าพรรค กรรมการบริหารพรรคสูงไปจากเดิมและรุนแรง เช่น จำคุกตลอดชีวิต หรือกระทั่งประหารชีวิต นับได้ว่ากำหนดโทษที่รุนแรงเกินกว่าเหตุ ดูเสมือนว่าผู้ที่ต้องถูกลงโทษเช่นนั้นเป็นอาชญากรร้ายแรง ต้องขจัดออกจากสังคม,นายคณิน บุญสุวรรณ ประธานคณะทำงานติดตามการร่างรัฐธรรมนูญและกฎหมายประกอบรัฐธรรมนูญ พรรคเพื่อไทย กล่าวว่า หลักการและสาระสำคัญในร่าง พ.ร.บ.ว่าด้วยพรรคการเมือง ส่วนใหญ่ไม่สอดคล้องกับเจตนารมณ์ของรัฐธรรมนูญ มาตรา 45 ที่บัญญัติให้การร่วมกันจัดตั้งพรรคการเมืองเป็นเสรีภาพของประชาชน แต่ต้องขออนุญาตเลขาธิการ กกต. ซ้ำยังมีกฎเกณฑ์เงื่อนไขมากมาย รวมทั้งบทกำหนดโทษรุนแรงสูงสุดถึงขั้นประหารชีวิต นอกจากจะขัดเจตนารมณ์ของรัฐธรรมนูญแล้วยังไปลดฐานะของสมาชิกพรรคการเมืองลงให้เป็นเสมือนพลเมืองชั้นสอง ทันทีที่เป็นสมาชิกพรรคการเมือง นอกจากต้องเสียค่าบำรุงพรรคทุกปี เท่ากับกีดกันคนยากคนจนผู้มีรายได้น้อย และยังเสียสิทธิทางการเมืองหลายอย่าง มิหนำซ้ำเกิดไปเผลอทำอะไรผิดเจอโทษหนักจำคุกตลอดชีวิต หรือประหารชีวิต จนอาจเรียกได้ว่าเป็นสมาชิกพรรคการเมืองตามกฎหมายลูกนี้ เท่ากับเอาขาข้างหนึ่งไปอยู่ในตาราง ตกลง กรธ.คิดจะสร้างพรรคการเมืองหรือทำลายพรรคการเมืองไม่ให้ได้ผุดได้เกิดกันแน่,นายคณินกล่าวต่อว่า ในบทเฉพาะกาลให้สมาชิกต้องชำระค่าบำรุงพรรคภายใน 180 วัน มิฉะนั้น จะพ้นสภาพสมาชิกและถ้าสมาชิกพรรคเหลือไม่ถึง 5,000 คน ให้พรรคนั้นสิ้นสภาพ เท่ากับไล่สมาชิกออกจากพรรคจนเหลือไม่ถึง 5,000 คน พรรคนั้นจะได้สิ้นสภาพและหมดสิทธิลงสมัครรับเลือกตั้ง ส่วนโทษรุนแรงจำคุก 5-20 ปีหรือจำคุกตลอดชีวิตหรือประหารชีวิตกรณีซื้อขายตำแหน่งการเมือง กรธ.เห็นว่าสมาชิกพรรคการเมืองเป็นอาชญากรหรืออย่างไร ถ้าอย่างนั้นจะให้มีการเลือกตั้งไปทำไม,วันเดียวกัน นายปกรณ์ นิลประพันธ์ กรรมการร่างรัฐธรรมนูญ (กรธ.)ให้สัมภาษณ์กรณีพรรคการเมืองใหญ่ ไม่ร่วมเวทีแสดงความเห็นต่อร่าง พ.ร.บ.ว่าด้วยพรรคการเมืองในวันที่ 14 ธ.ค.ว่า ได้ยินมาว่ามีผู้ตอบรับ เข้าร่วมมาเยอะ แต่ไม่ทราบแน่ชัดว่ามีพรรคใดบ้าง ส่วนพรรคเพื่อไทยประกาศไม่มาร่วม ใครไม่ร่วมเราไม่สนใจทำใจแล้ว ระบอบประชาธิปไตยไม่ใช่แค่คอยต่อว่า แต่ต้องใช้เหตุผล ตีกันเหมือนเดิมไม่ได้ต้องจูงมือไปด้วยกัน หมดยุคทะเลาะเบาะแว้งแล้ว ไม่เห็นด้วยเรื่องไหน น่าจะเข้ามาบอกเหตุผลการคัดค้านว่าจะเกิดผลร้ายต่อประชาธิปไตยอย่างไร ส่วนกรณีพรรคการเมือง วิจารณ์การกำหนดจัดตั้งสาขาพรรค การจ่ายเงินบำรุงพรรค ไม่เข้าใจคนมีอุดมการณ์เดียวกัน ต้องส่งเสริมให้มีส่วนร่วม รวมกลุ่มกันจัดตั้งพรรคการเมืองได้มิใช่หรือ เงิน 100 บาทจะว่ามากก็มาก จะว่าน้อยก็น้อย เชื่อว่าพรรคเก่าๆไม่มีปัญหา เขากันเงินมาเป็นทุนประเดิมได้ ขนาดเบียร์ 3 ขวดร้อยกว่าบาทยังซื้อกินได้ จะทำการเมืองแล้วยังบ่น สละเงินร้อยกว่าบาทไม่ได้ เรากำลังร่วมทำให้บ้านเมืองดีขึ้น ไม่ต้องการให้ใครกว้านซื้อชื่อคนมารับเงินกองทุนจาก กกต.เหมือนอดีต ถ้าพรรคการเมืองยังยึดติดแบบเดิมคงไม่เหมาะสมกับยุคนี้ แบบนั้นเป็นสมัยโบราณ,เมื่อถามว่า นักการเมืองบ่นเรื่องกำหนดยาแรง เช่น กรรมการบริหารพรรคอาจต้องพ้นตำแหน่งและถูกแบน กรณีสมาชิกพรรคหรือผู้มีตำแหน่งในพรรคเกี่ยวข้องกับการโกงเลือกตั้ง นายปกรณ์กล่าวว่า หลักการกำหนดโทษคือใครผิด คนนั้นรับโทษไป ไม่มีขายเหมายุบพรรคเหมือนก่อน หลักง่ายๆ คืออย่าทำผิด ถ้าไม่ทำผิดไม่เห็นต้องกลัว เรากำหนดให้ส่งศาลเป็นผู้วินิจฉัยด้วยเพื่อความยุติธรรม โทษประหารมาจากการซื้อขายตำแหน่ง ถ้าศาลเห็นว่ารุนแรงปล่อยเอาไว้ไม่ได้ก็โดน ในประมวลกฎหมายอาญามีกำหนดโทษลักษณะนี้และเอาไว้ใช้กับข้าราชการ ที่ผ่านมาไม่เห็นมีใครบ่น แล้วนักการเมืองมาบ่นทำไม คุณเรียกร้องให้ข้าราชการปฏิรูปโปร่งใส ตรวจสอบได้ ไม่เห็นต้องเหนียมอาย จะเรียกร้องคนอื่นต้องทำเป็นตัวอย่างก่อน ถ้าคนบริหารพรรคทำผิด รู้กัน ปล่อยปละละเลย ไม่ระงับยับยั้ง จะมาบ่นเรื่องยาแรงอีก อยากให้ประชาชนดูจับตาเอาไว้ สิ่งที่นักการเมืองพูดเหมาะสมหรือไม่ ประชาชนชอบให้มีการทุจริตไหม ถ้าชอบ ไม่ต้องเอากติกาแรงแบบนี้,นายอลงกรณ์ พลบุตร รองประธานสภาขับ เคลื่อนการปฏิรูปประเทศ คนที่หนึ่ง กล่าวว่า หวังว่าพรรคการเมืองจะทบทวนท่าทีร่วมเสนอความคิดเห็นที่เป็นประโยชน์ต่อการจัดทำร่างกฎหมายลูกทั้ง 4 ฉบับ ที่จำเป็นต่อการปฏิรูปการเมือง เพื่อให้เป็นเครื่องมือที่ปฏิบัติได้จริงและปฏิรูปได้ผล เพราะทุกพรรคการเมืองผ่านประสบการณ์ตรง รู้จุดอ่อนจุดด้อยของระบบการเมืองมากว่า 80 ปี กรธ. สนช.และองค์กรอิสระที่เกี่ยวข้อง จะได้นำไปประกอบการจัดทำและพิจารณาร่างกฎหมายลูกต่อไป ร่างกฎหมายพรรคการเมืองของ กรธ.ยังเป็นเพียงตัวร่างที่แก้ไขได้ พรรคการเมืองเห็นตรงหรือเห็นต่างเป็นเรื่องธรรมดา สิ่งสำคัญคือสัญญานความร่วมมือในการปฏิรูปประเทศไทย วันนี้ไม่ใช่เวลาของการเกี่ยงงอนหรือตั้งแง่กัน แต่เป็นเวลาของการช่วยกันคิดช่วยกันทำเพื่อประโยชน์ของประเทศ,นายทวีศักดิ์ สูทกวาทิน รองประธานกรรมาธิการการเมือง สภานิติบัญญัติแห่งชาติ (สนช.) ว่า ปัญหาที่พูดกันมากคือการเก็บค่าสมาชิกพรรค กรธ.มุ่งหวังให้ประชาชนเป็นเจ้าของพรรคด้วยอุดมการณ์ทางการเมือง ไม่ใช่แค่มีชื่อก็เป็นสมาชิกได้ แต่ทุกอย่างปรับแก้ไขได้เมื่อเปิดเวทีรับฟังความเห็น พรรคใหญ่ต้องร่วมมือและควรเปิดเวทีรับฟังความเห็นที่ไม่เป็นข่าวเชิญเฉพาะผู้ที่เกี่ยวข้อง,อีกเรื่อง นายวันชัย สอนศิริ กรรมาธิการขับเคลื่อนการปฏิรูปประเทศด้านการเมือง สภาขับเคลื่อนการปฏิรูปประเทศ (สปท.) ในฐานะประธานอนุกรรมาธิการขับเคลื่อนการปฏิรูปการควบคุมและการตรวจสอบการใช้อำนาจรัฐ กล่าวว่า ขณะนี้คณะอนุกรรมาธิการได้สรุปรายงานการปฏิรูปการควบคุมและการตรวจสอบการใช้อำนาจรัฐเสร็จเรียบร้อยแล้ว ส่วนหนึ่งเป็นเรื่องการปฏิรูปองค์กรตามรัฐธรรมนูญ มีการเสนอปฏิรูปองค์กรอิสระที่น่าสนใจอาทิ การปฏิรูปศาลรัฐธรรมนูญ เนื่องจากถูกวิพากษ์ วิจารณ์ว่า เป็นอิสระอย่างแท้จริง หรือสองมาตรฐานหรือไม่ ซึ่งอาจเกิดจากกระบวนการสรรหาตุลาการศาลรัฐธรรมนูญ คุณสมบัติตุลาการศาลรัฐธรรมนูญที่จำกัดอยู่ในบุคคลบางอาชีพ รวมทั้งบุคคลที่เป็นตุลาการศาลรัฐธรรมนูญยังมีความรู้ความเชี่ยวชาญเกี่ยวกับกฎหมายรัฐธรรมนูญโดยตรงค่อนข้างน้อย อนุ กมธ.จึงมีข้อเสนอปฏิรูปคุณสมบัติตุลาการศาลรัฐธรรมนูญว่า ไม่ควรจำกัดเฉพาะกลุ่มสาขาบางอาชีพเท่านั้น ควรเปิดโอกาสให้กลุ่มอาชีพอื่นด้วย เพื่อให้การทำหน้าที่ของศาลรัฐธรรมนูญเกิดมุมมองที่หลากหลายมิติ ไม่ใช่มีองค์ประกอบแค่ผู้พิพากษาในศาลฎีกา ตุลาการในศาลปกครองสูงสุด ผู้ทรงคุณวุฒิสาขานิติศาสตร์หรือรัฐศาสตร์ และผู้เคยรับราชการในตำแหน่งไม่ต่ำกว่าอธิบดีหรือหัวหน้าส่วนราชการเพียงอย่างเดียว,นายวันชัยกล่าวว่า ขณะที่การปฏิรูปคณะกรรมการการเลือกตั้ง (กกต.) ที่ผ่านมา กกต.ไม่สามารถจัดเลือกตั้งให้เกิดประสิทธิภาพ ยังมีการซื้อสิทธิขายเสียงอยู่ค่อนข้างมาก พบว่าการสอบสวนทุจริตเลือกตั้งจะทำได้ ต้องมีการร้องเรียนต่อ กกต.ก่อน ทำให้การปราบทุจริตเลือกตั้งล่าช้า และพยานมักถูกข่มขู่ จ้างวานไม่ให้ไปให้การชั้นศาล จึงควรปฏิรูปการดำเนินงานของ กกต. ให้ กกต.และเจ้าหน้าที่ที่เกี่ยวข้องกับการสืบสวนสอบสวน มีสถานะเป็นเจ้าพนักงานตามประมวลกฎหมายวิธีพิจารณาความอาญา โดยมีอำนาจตรวจค้นสถานที่ที่เกี่ยวข้องกับการจัดกิจกรรมทางการเมือง จับกุมผู้กระทำผิดกฎหมายเลือกตั้ง โดยไม่ต้องมีหมายค้นหรือหมายจับในระหว่างที่มีการเลือกตั้ง เพื่อให้รวดเร็ว รวมทั้งมีกฎหมายว่าด้วยการคุ้มครองพยานในคดีเลือกตั้ง เพื่อให้พยานมั่นใจว่าจะปลอดภัยจากการเป็นพยานให้ กกต. ตลอดจนกำหนดหลักเกณฑ์ให้ชัดเจนว่า ในช่วงที่มีรัฐบาลรักษาการระหว่างการเลือกตั้ง หากรัฐบาลรักษาการจะแต่งตั้งโยกย้ายข้าราชการ ซึ่งต้องขออนุญาตจาก กกต.ก่อนนั้น ควรกำหนดให้ชัดเจนว่าตำแหน่งของข้าราชการที่ต้องได้รับความเห็นชอบจาก กกต. ควรจำกัดเฉพาะข้าราชการะดับสูงเท่านั้น,นายวันชัยกล่าวว่า ส่วนการทำงานของคณะกรรมการป้องกันและปราบปรามการทุจริต (ป.ป.ช.) พบว่ามักถูกวิจารณ์ว่า การทำหน้าที่ของ ป.ป.ช.ล่าช้า มีเรื่องค้างพิจารณาสะสมจำนวนมาก จนบางคดีหมดอายุความ ส่งผลให้ประชาชนเคลือบแคลงสงสัยการทำหน้าที่ว่า มีลักษณะเอื้อประโยชน์ช่วยเหลือบุคคลใดบุคคลหนึ่งในทางคดีหรือไม่ อนุ กมธ.ได้เสนอแนวทางปฏิรูป ป.ป.ช.อาทิ การวางกลไกสอบสวนคดีทุจริตให้มีประสิทธิภาพ โดยจัดลำดับคดีตามความรุนแรงและความเสียหายจากการทุจริต การกำหนดระยะเวลาดำเนินการขั้นตอนไต่สวนแต่ละขั้นตอนของ ป.ป.ช.ให้ชัดเจน ตลอดจนการเพิ่มจำนวนบุคลากรให้เพียงพอสามารถทำงานได้ทันต่อจำนวนคดีทุจริต โดยรัฐต้องสนับสนุนงบประมาณให้อย่างเพียงพอ ขั้นตอนหลังจากนี้คณะอนุ กมธ.จะนำข้อเสนอการการปฏิรูปการควบคุมและการตรวจสอบการใช้อำนาจรัฐเสนอต่อที่ประชุม สปท.การเมือง ก่อนนำเสนอต่อที่ประชุม สปท. เพื่อให้ความเห็นชอบ และส่งให้ ครม.นำไปพิจารณาดำเนินการต่อไป,วันเดียวกัน นายวิษณุ เครืองาม รองนายกรัฐมนตรี รักษาการกระทรวงยุติธรรม กล่าวถึงการประชุมร่วมกับผู้บริหารกระทรวงยุติธรรม ช่วงบ่ายวันที่ 13 ธ.ค.ว่า เป็นการไปพบหัวหน้าส่วนราชการกระทรวงยุติธรรม ซึ่งมีการประชุมอยู่แล้วทุกวันอังคาร แค่เปลี่ยนจาก พล.อ.ไพบูลย์ คุ้มฉายา อดีต รมว.ยุติธรรม ที่ได้รับการโปรดเกล้าฯ แต่งตั้งเป็นองคมนตรีมาเป็นตน หากหัวหน้าส่วนราชการมีเรื่องอะไร คงรายงานเข้ามา ส่วนตนจะต้องรักษาการ รมว.ยุติธรรมไปอีกนานหรือไม่นั้นไม่สามารถบอกได้ ขึ้นอยู่กับ พล.อ.ประยุทธ์ จันทร์โอชา นายกรัฐมนตรีและหัวหน้า คสช. ที่ผ่านมาการปรับ ครม.นายกฯไม่ได้มีการขอคำปรึกษาอะไร เพราะการปรับ ครม.เป็นอำนาจนายกฯเพียงคนเดียว,ผู้สื่อข่าวรายงานจากทำเนียบรัฐบาลว่า วันที่ 13 ธ.ค.เวลา 08.30 น. พล.อ.ประยุทธ์ จะเป็นประธานการประชุม คสช.ที่ตึกบัญชาการ ทำเนียบรัฐบาล เพื่อติดตามความคืบหน้ายุทธศาสตร์และงานเร่งด่วนตามนโยบาย คสช.และตามนโยบายรัฐบาล จากนั้นนายกฯจะเป็นประธานการประชุมคณะรัฐมนตรี (ครม.) ต่อทันที,ผู้สื่อข่าวรายงานว่า สำหรับการปรับ ครม. ประ-ยุทธ์ 4 ล่าสุดยังคงไม่มีการเคลื่อนไหวเพิ่มเติมจาก พล.อ.ประยุทธ์ จันทร์โอชา นายกฯและหัวหน้า คสช. หลังจากเดิมที่ พล.อ.ประยุทธ์ ตัดสินใจที่จะเร่งปรับ ครม.ให้เสร็จเร็วที่สุดให้จบในวันที่ 9 ธ.ค.เพื่อจะปรับทดแทนเฉพาะในตำแหน่งที่ว่างคือ รมว.ยุติธรรม รมว.ศึกษาธิการ และ รมว.ดิจิทัลเพื่อเศรษฐกิจและสังคม ปรากฏว่าในส่วนของนายทหารระดับสูงที่ถูกวางตัวเข้าร่วมเป็นรัฐมนตรี ยังไม่ลงตัว ทำให้การปรับ ครม.ต้องเลื่อนออกไปอีก,ผู้สื่อข่าวรายงานว่า ขณะที่รัฐมนตรีทีมเศรษฐกิจที่หลายฝ่ายเห็นว่า ควรปรับด้วยเนื่องจากการทำงานยังไม่เข้าตา ล่าสุดคนใกล้ชิดนายสมคิด จาตุศรีพิทักษ์ รองนายกฯ ในฐานะหัวหน้าทีม รมต.เศรษฐกิจ เปิดเผยว่า นายสมคิดยังคงยืนยันกับนายกฯจะไม่มีการปรับเปลี่ยนแต่อย่างใด โดยกระทรวงดิจิทัลฯยังคงเสนอเป็นนายอุตตม สาวนายน อดีต รมว.เทคโนโลยีสารสนเทศและการสื่อสาร,นายวัฒนา เมืองสุข อดีต รมว.พาณิชย์ แกนนำพรรคเพื่อไทย โพสต์เฟซบุ๊กว่ากรมสรรพากรรายงานการจัดเก็บภาษีของเดือน ต.ค.59 ว่าจัดเก็บได้ 113,608 ล้านบาท ต่ำกว่าที่ประมาณการณ์ไว้ 2,784 ล้านบาท หรือคิดเป็นร้อยละ 2.45 ต่ำกว่าเดือน ต.ค.58 อยู่ 1,104 ล้านบาท ส่วนการแจกเงินแก่ผู้ มีรายได้น้อยตามมติ ครม. 5.4 ล้านราย รายละ 1,500-3,000 บาท เพื่อกระตุ้นเศรษฐกิจ จะเริ่มแจก 1-30 ธ.ค.เพิ่งเริ่มแจกได้เมื่อวันที่ 9 ธ.ค.อ้างว่าการลงทะเบียนคนจนซ้ำซ้อนและข้อมูลคลาดเคลื่อน จึงคาดการณ์เศรษฐกิจของไทยได้ว่ามีแต่จะแย่ลง แค่เดือนแรกของปีงบฯ 2560 ทุกอย่างก็แย่กว่าที่ คาดแล้ว ที่หนักกว่านั้นคือการแจกเงินแก่ผู้มีรายได้น้อยที่ถูกเลื่อนกำหนด นอกจากจะส่งผลกระทบต่อแผนการกระตุ้นเศรษฐกิจแล้ว ยังแสดงให้เห็นถึงการไร้ประสิทธิภาพและขาดความเป็นมืออาชีพของรัฐบาล เป็นรัฐบาลที่วางยุทธศาสตร์ชาติให้คนไทยต้องเดินตามไปอีก 20 ปี,นายวัฒนาระบุว่ารัฐบาลนี้ใช้เงินกระตุ้นเศรษฐกิจสูงมาก จนธนาคารโลกต้องเตือนว่ามีความเสี่ยงสูง แต่เศรษฐกิจกลับแย่ลงเพราะประชาชนและนักลงทุนขาดความเชื่อมั่นในนโยบายและรัฐบาลที่มาจากการยึดอำนาจ จึงเหลือวิธีเดียวที่จะกระตุ้นเศรษฐกิจที่รัฐบาลยังไม่เคยทำ คือกำหนดวันเวลาเลือกตั้งให้ชัดเจนและประกาศว่ากลุ่มคนที่ยึดอำนาจจะไม่มายุ่งเกี่ยวกับการบริหารประเทศอีก นักลงทุนจะเกิดความมั่นใจจากนั้นกิจกรรมทางเศรษฐกิจจะกลับคืนมา เข้าใจหรือยังว่าประเทศไม่ใช่กองทัพ ประชาชนไม่ใช่พลทหาร อำนาจตามมาตรา 44 ไม่สามารถสร้างความมั่นใจทำให้เกิดการบริโภคหรือเกิดการลงทุนได้ อย่าดันทุรังจนประเทศไม่เหลืออะไรเลย อันตราย,เมื่อเวลา 06.00 น. ที่ท่าอากาศยานทหาร 2 กองบิน 6 (บน.6) พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวก่อนออกเดินทางเยือนสาธารณรัฐประชาชนจีนว่า จะไปพูดคุยหลายเรื่องในนามของนายกรัฐมนตรี เพราะได้เข้าพบนายหลี่ เค่อเฉียง นายกรัฐมนตรีจีน จะพูดคุยเรื่องสินค้าทางการเกษตร ที่ยังไม่เดินหน้าเท่าที่ควร และโครงการรถไฟไทย-จีนที่จะดำเนินการ ส่วนความมั่นคงจะคุยเรื่องความร่วมมือเรื่องการก่อการร้ายอาเซียนกับจีน ซึ่งไทยและจีนจะเป็นประธานการประชุมและฝึกต่อต้านการก่อการร้ายร่วมในปี 2560 และจะอยากให้จีนช่วยเรื่องการท่องเที่ยวในประเทศ ไทย และพบกับ พล.อ.ฉาง ว่านฉวน รมว.กลาโหมสาธารณรัฐประชาชนจีน หารือเรื่องยุทโธปกรณ์และ อุตสาหกรรมป้องกันประเทศ หากเป็นไปได้อยากให้จีนมาจัดสร้างโรงงานซ่อมสร้างในประเทศไทยถ้าทำได้ ส่วนวันที่ 13 ธ.ค.จะพบกับหัวหน้าความมั่นคงของจีน พูดคุยเรื่องอาชญากรรมข้ามชาติและแลกเปลี่ยนข้อมูลข่าวสาร,นายศรีสุวรรณ จรรยา เลขาธิการสมาคมองค์การ พิทักษ์รัฐธรรมนูญไทย กล่าวว่า ตามที่มีการวิพากษ์ วิจารณ์ความไม่เหมาะสมกรณี พล.ต.ท.ศานิตย์ มหถาวร ผู้บัญชาการตำรวจนครบาล (ผบช.น.) และสมาชิกสภานิติบัญญัติแห่งชาติ (สนช.) ยื่นบัญชีแสดงรายการทรัพย์สินต่อคณะกรรมการป้องกันและปราบปรามการทุจริตแห่งชาติ (ป.ป.ช.) โดยมีรายได้จากการเป็นที่ปรึกษาบริษัท ไทยเบฟเวอเรจ จำกัด (มหาชน) ตั้งแต่ปี 2558 ได้เงินเดือนเดือนละ 50,000 บาทรวมอยู่ด้วย อาจเข้าข่ายขัดหรือแย้งต่อประมวลจริยธรรมของข้าราชการตำรวจและประมวลจริยธรรมของผู้ดำรงตำแหน่งทางการเมือง พ.ศ.2550 เพราะอาจมีผลประโยชน์ทับซ้อนต่อการปฏิบัติหน้าที่ สมาคมองค์การพิทักษ์รัฐธรรมนูญไทย จึงต้องร้องเรียนกล่าวโทษต่อผู้ตรวจการแผ่นดินไต่สวน รวมถึงขอให้ตรวจสอบด้วยว่ามีความผิดต่อจริยธรรมและกฎหมาย ป.ป.ช.มาตรา 103 ด้วย หรือไม่ โดยจะไปยื่นคำร้องในวันที่ 13 ธ.ค. เวลา 11.00 น. ที่สำนักงานผู้ตรวจการแผ่นดิน,ผู้สื่อข่าวรายงานว่า น.ส.ยิ่งลักษณ์ ชินวัตร อดีตนายกรัฐมนตรี เดินทางไปยัง อ.ปัว จ.น่าน โดยได้ทักทายพี่น้องชาวไทลื้อที่มารอต้อนรับ ทั้งนี้ ชาวบ้าน ได้มอบดอกไม้ ผ้าคลุมและกระเป๋าสะพายที่ทำจากผ้าพื้นถิ่นให้แก่ น.ส.ยิ่งลักษณ์ จากนั้น น.ส.ยิ่งลักษณ์ ได้เข้ากราบองค์พระประธานภายในวิหารไทลื้อ ซึ่งเป็นวิหารเก่าแก่อายุกว่า 200 ร้อยปี และได้เข้าสักการะหอเทพญารินทร์ เจ้าหลวงช้างเผือกงาเขียว ก่อนจะเดินทางไปเยี่ยมชมศูนย์โอทอปบ้านร้องแง เลือกชมสินค้าพื้นบ้าน โดยเฉพาะผ้าทอลายโบราณ พืชผักผลไม้ โดย น.ส.ยิ่งลักษณ์ได้ร่วมนึ่งข้าวเหนียวร่วมกับพี่น้องประชาชนในพื้นที่ด้วย
ปชป.-พท.รุมถล่มยับ กรธ.วางกับดักกำจัดพรรค การเมือง องอาจ ติงเขียนกติกาก่อปัญหาใหม่ ลิดรอนเสรีภาพประชาชน วัชระ เหน็บ มีชัย ช่างไม้ตามใบสั่ง สืบทอดอำนาจ คสช.ไม่จบสิ้น ปูดทาสรับใช้อ่อยเก้าอี้ กมธ.-ล็อบบี้ เสียงโหวตนายกฯ 
ข่าวหน้า1,องอาจ คล้ามไพบูลย์,กรรมการร่างรัฐธรรมนูญ,เนื้อหากฎหมายพรรคการเมือง,จัดตั้งพรรคการเมือง